钦定古今图书集成/明伦汇编/氏族典/第081卷 > 吴百朋
## 钦定古今图书集成/明伦汇编/氏族典/第081卷 > 吴百朋

按《明外史吴百朋传》：“百朋，字惟锡，义乌人。嘉靖二十
六年进士。授永丰知县，征拜御史，历按淮、扬、湖广，擢
大理寺丞，进右少卿。四十二年进右佥都御史，抚治
郧阳，改提督军务，巡抚南赣、汀、漳。四十四年，进右副
都御史。隆庆初，吏部以百朋积苦兵间，稍迁大理卿。
给事中欧阳一敬等请留百朋剿贼。诏进兵部右侍”
郎兼右佥都御史，巡抚如故。寻擢南京兵部右侍郎。
乞终养，不许。改刑部右侍郎。父丧归，起改兵部。万历
初，命阅视宣、大、山西三镇，升赏黜革有差。又进《边图》，
凡关塞险隘，番族部落，士马强弱，亭障远近，历历如
指掌。以省母归，起南京右都御史，召拜刑部尚书。逾
年卒。